Official Journal L 145 , 08/06/1990 P. 0035 - 0037

Finnish special edition: Chapter 3 Volume 32 P. 0220

Swedish special edition: Chapter 3 Volume 32 P. 0220



KOMISJONI OTSUS, 10. mai 1990, milles sätestatakse puhtatõuliste tõulammaste ja -kitsede jõudluse kontrollimise ja aretusväärtuse hindamise meetodid (90/256/EMÜ) EUROOPA ÜHENDUSTE KOMISJON, võttes arvesse Euroopa Majandusühenduse asutamislepingut, võttes arvesse nõukogu 30. mai 1989. aasta direktiivi 89/361/EMÜ puhtatõuliste tõulammaste ja -kitsede kohta,1 eriti selle artikli 4 kolmandat taanet, ning arvestades, et: liikmesriikides juba kohaldatavad puhtatõuliste tõulammaste ja -kitsede jõudluse kontrollimise ja aretusväärtuse hindamise meetodid on üldjoontes samalaadsed; seepärast on vaja nende meetodite üksikasjalikud eeskirjad vastavusse viia, et tulemused oleksid võrreldavad; käesoleva otsusega ettenähtud meetmed on kooskõlas alalise zootehnikakomitee arvamusega, ON VASTU VÕTNUD KÄESOLEVA OTSUSE: Artikkel 1 Puhtatõuliste tõulammaste ja -kitsede jõudluse kontrollimise ja aretusväärtuse hindamise meetodid on sätestatud käesoleva otsuse lisas. Artikkel 2 Käesolev otsus on adresseeritud liikmesriikidele. Brüssel, 10. mai 1990 Komisjoni nimel komisjoni liige Ray MAC SHARRY 1 EÜT L 153, 6.6.1989, lk 30. LISA Puhtatõuliste tõulammaste ja -kitsede geneetilise potentsiaali arvutamisel võib kasutada ühte järgmistest meetoditest või nende kombinatsiooni. Kõik katsetulemuste andmed peavad olema pädevale asutusele kättesaadavad. Lõpptulemused peavad olema kõigile kättesaadavad. I. Jõudluskontroll 1. Jõudluskontroll kontrolljaamas a) Tuleb esitada kontrolljaama eest vastutava organi või ametiasutuse nimi ning tulemuste arvutamise ja avaldamise eest vastutava ametiasutuse nimi. b) Tuleb kindlaks määrata kontrolli korraldus. c) Tuleb kindlaks määrata järgmised üksikasjad: - kontrolljaama vastuvõtmise tingimused ning eelkõige noorte tõuloomade vanuse või massi ülemmäär kontrolli alguses ja loomade arv, - kontrolliperioodi pikkus kontrolljaamas või lõppmass, - sööda liik ja söötmissüsteem. d) Tuleb kindlaks määrata registreeritavad tunnused (näiteks elusmass, söödaväärindus, lihakeha käitajad, piimatoodang, piima koostis, villa kvaliteet või muud asjakohased andmed). e) Geneetilise potentsiaali hindamise meetod peab olema vastavalt kehtestatud zootehnilistele põhimõtetele teaduslikult heaks kiidetud. Kontrollitud tõulooma geneetiline potentsiaal tuleb esitada aretusväärtusena või võrreldes iga tunnust eakaaslastega. 2. Jõudluskontroll põllumajandusettevõttes Jõudluskontrolli võib läbi viia põllumajandusettevõttes tingimusel, et kontrolli lõpus saab kehtivaid zootehnilisi põhimõtteid järgides arvutada geneetilise potentsiaali. II. Piimajõudluse kontroll ja emasloomade geneetilise potentsiaali hindamine piimatoodangu põhjal 1. Tuleb esitada kontrollimise eest vastutava organi või ametiasutuse nimi või tulemuste arvutamise ja avaldamise eest vastutava ametiasutuse nimi. 2. Tuleb kindlaks määrata kontrolli korraldus. 3. Tuleb kindlaks määrata tunnused, mis registreeritakse vastavalt piimatoodangu rahvusvahelise kontrollimise komitee sätestatud normidele (näiteks piimatoodang, piima koostis või muud asjakohased andmed). 4. Emasloomade geneetilise potentsiaali kindlaksmääramisel kasutatavad andmed piima kohta peavad: - olema seotud ajavahemikuga, mis vastab piimatoodangu rahvusvahelise kontrollimise komitee sätestatud normile; - olema kohandatud olulisi keskkonnamõjutusi arvestades. 5. Geneetilise potentsiaali hindamise meetod peab olema vastavalt kehtivatele zootehnilistele põhimõtetele teaduslikult heaks kiidetud. Kontrollitud tõulooma geneetiline potentsiaal tuleb esitada aretusväärtusena või võrreldes iga tunnust teiste samal ajal kontrollitud loomadega. III. Järglaste ja/või külgsugulaste kontrollimine 1. Tuleb esitada kontrollimise eest vastutava organi või ametiasutuse nimi või tulemuste arvutamise ja avaldamise eest vastutava ametiasutuse nimi. 2. Tõulooma geneetiline potentsiaali arvutamisel tuleb hinnata piisava arvu järglaste ja vajaduse korral külgsugulaste omadusi: a) lihatoodang või tõuomadused: - tuleb esitada kontrollimeetodi üksikasjalik kirjeldus või osutada selle allikale, - järglasi ja/või külgsugulasi ei või käsitleda valikuliselt, - tunnustatakse kolme tüüpi järglaste ja/või külgsugulaste kontrollimist: i) järglaste ja/või külgsugulaste keskne kontrollimine kontrolljaamas; ii) järglaste ja/või külgsugulaste kontrollimine põllumajandusettevõttes. Järglased ja/või külgsugulased tuleks jaotada karjadesse nii, et tõuloomade pädev võrdlus on võimalik; iii) identifitseeritud järglaste ja/või külgsugulaste rümpadelt kogutavad andmed; b) piimatoodangu omadused: - tuleb kindlaks määrata kontrolli korraldus, - emasloomi ei või käsitleda valikuliselt, - geneetilise potentsiaali arvutamisel arvestatakse piimatoodangut ja piima koostist. 3. Järglased ja/või külgsugulased peab valima erapooletult. Tõuloomade geneetilise potentsiaali hindamisel peab kasutama kõiki asjakohaseid andmeid. Aretusväärtuse kindlaksmääramisel peab asjakohaste menetlustega kõrvaldama kõik muud kui geneetiliste omaduste mõjud. 4. Tuleb esitada registreeritavad tunnused (näiteks elusmassi juurdekasv, söödaväärindus, rümba kvaliteet, piimatoodang, piima koostis, villa kvaliteet, paljunemisomadused, viljakus, järglaste arv, järglaste ja/või külgsugulaste elujõulisus või muud asjakohased andmed). 5. Geneetilise potentsiaali hindamise meetod peab olema vastavalt kehtivatele zootehnilistele põhimõtetele teaduslikult heaks kiidetud.